Tlesta t-tħaffir ta’ mina b’tul ta’ aktar minn erba’ kilometri u nofs mill-Magħtab sa Pembroke. Il-mina se tintuża mill-Korporazzjoni Enemalta kemm għall-proġett tal-interconnector li se jgħaqqad lil Malta mal-grid Ewropew tal-enerġija kif ukoll biex tissaħħaħ il-provista tal-elettriku fl-inħawi tal-Imsida, l-Gżira, Tas-Sliema, San Ġiljan, is-Swieqi u San Ġwann. Il-mina ħadet qrib is-sena u nofs, fl-aħħar kwart tal-2012, biex tħaffret bl-użu tal-aħħar tagħmir f’dan ix-xogħol. Għat-tħaffir, il-grupp Polidano ġab magna li qatt qabel ma ntużat bħalha f’Malta: tunnel boring machine li waqt li tkun qed iddur għandha disc li tqatta’ forma ta’ ċirku b’diametru ta’ aktar minn erba’ metri u b’hekk il-forma tal-mina. Il-magna li ssemmiet “Karmena”, biex inżammet it-tradizzjoni barranija li dawn il-magni jissemmew għal nisa, kienet thaffer medja ta’ 8 metri kuljum sa massimu ta’ 30 metru, skont it-tip ta’ blat. Kruċjali wkoll il-ħidma minn grupp ta’ minaturi barranin f’ġurnata ta’ xogħol mifruxa fuq 20 siegħha kuljum. Imqassma f’żewġ xiftijiet, f’ħin wieħed fuq il-magna kien ikun hemm sitt minaturi jaħdmu bix-xogħol kien ko-ordinat minn Salvatore Insigne li għandu mat-tletin sena ta’ esperjenza fi tħaffir ta’ mini. It-tħaffir varja f’fond ta’ bejn 10 u 115-il metru taħt l-art u pproduċa 67,000 metru kubu ta’ materjal li nħareġ min-naħa tal-Magħtab b’ferrovija. Minn hemmhekk inġarr bi trakkijiet għar-riċiklaġġ biex jerġa’ jintuża fl-industrija tal-kostruzzjoni. Il-mina ntemmet f’Pembroke, ftit metri ‘il bogħod minn fejn qed jinbena ċentru ġdid ta’ distribuzzjoni. Mina oħra li qed titħaffer minn taħt iċ-ċentru ta’ distribuzzjoni tal-Kappara jonqosha mal-400 metru biex tinfed mal-mina mħaffra. S’issa l-Enemalta għandha aktar minn 23 kilometru ta’ mini li mill-impjanti tal-Marsa u Delimara jwasslu għal għadd ta’ ċentri ta’ distribuzzjoni f’lokalitajiet differenti. Servizz/Ritratt: Mario Micallef